**68. zasadnutie Slovenskej rektorskej konferencie na Technickej univerzite vo Zvolene**

Na pôde Technickej univerzity vo Zvolene sa 8. júla 2014 uskutočnilo 68. zasadnutie Slovenskej rektorskej konferencie („SRK“), pod vedením jej nového prezidenta Rudolfa Kropila, rektora TU vo Zvolene.

 V programe rokovania boli aj:

* Aktuálne informácie k financovaniu vysokých škôl v roku 2014 a návrh na dodatky k dotačným zmluvám pre verejné vysoké školy;
* Stratégia výskumu a inovácií pre inteligentnú špecializáciu Slovenskej republiky („RIS 3 SK“) - Integrácia agentúr financujúcich výskum, vývoj a grantových agentúr APVV, ASFEU, VEGA a KEGA;
* Korekcie čerpania fondov EÚ vo vzťahu k vysokým školám ako prijímateľom;
* Návrh na vymenovanie členov Akreditačnej komisie, poradného orgánu vlády SR a návrh na vymenovanie predsedu a podpredsedu Akreditačnej komisie;
* Návrh opatrenia MŠVVŠ SR, ktorým sa ustanovuje suma maximálneho ročného školného na akademický rok 2015/2016 pre študijné programy v externej forme štúdia uskutočňované na verejných vysokých školách a štátnych vysokých školách.

Na rokovaní SRK sa zúčastnil minister školstva, vedy, výskumu a športu SR Peter Pellegrini

a ďalší hostia, ktorí sa pravidelne zúčastňujú zasadnutí SRK.

 SRK navrhla Ministerstvu školstva, vedy, výskumu a športu SR („MŠVVŠ SR) zmeny v dotačných zmluvách pre verejné vysoké školy, ktoré majú podporiť 3 % valorizáciu osobných výdavkov pre vysokoškolských učiteľov a zároveň požiadala zabezpečiť za rok 2014 zdroje na dofinancovanie 5 % navýšenia tarifných platov nepedagogických zamestnancov verejných vysokých škôl.

SRK požiadala MŠVVŠ SR prehodnotiť integráciu agentúr financujúcich výskum a vývoj a grantových agentúr a zachovať agentúry VEGA a KEGA s ich inštitucionálnym financovaním súťažným spôsobom.

SRK dlhodobo upozorňuje na problém korekcií čerpania fondov EÚ a žiadala MŠVVŠ SR vo vzájomnej súčinnosti zásadne a urýchlene riešiť otázku korekcií čerpania fondov EÚ v prospech vysokých škôl ako prijímateľov.

SRK prerokovala návrh na vymenovanie členov Akreditačnej komisie, poradného orgánu vlády SR a návrh na vymenovanie predsedu a podpredsedu komisie.

Členovia SRK súhlasili s návrhom opatrenia MŠVVŠ SR, ktorým sa ustanovuje suma maximálneho ročného školného na akademický rok 2015/2016 pre študijné programy v externej forme štúdia uskutočňované na verejných vysokých školách a štátnych vysokých školách s odporúčaním úpravy maximálnej výšky školného pre študijný odbor právo.

Zvolen, 8. 7. 2014